જ્યારે અર્થોપાર્જન કરતાં અર્થવિસર્જન વધુ થતું હોય ત્યારે રૂપિયાની તંગી પડે છે. આવા સમયે રૂપિયા ઉછીના જરૂર પડે અને ત્યારે સગાં યાદ આવે છે. એવી જ રીતે મુસીબતમાં દોસ્ત યાદ આવે છે. નાના હતા અને વાગે ત્યારે મમ્મી યાદ આવતી હતી. ઘડપણમાં ભગવાન યાદ આવે છે પણ યુવાનીમાં છોકરાને છોકરી અને છોકરીને છોકરો યાદ આવે એવા ચાન્સ વધારે છે. કવિઓની વાત કરીએ તો એમને ઝાડમાં, પાનમાં, ખેતરમાં, ચાસમાં, ઝાકળમાં ને ઘાસમાં પ્રેમિકા દેખાતી હોય છે. આ કવિની પ્રેયસી કોકવાર રૂબરૂ જોવા મળે તો ખબર પડે કે કેમ કવિ આ ઝાડ-પાન ને ઘાસમાં કોકને શોધે છે! પણ કવિ છે. કવિ અને પ્રેમીને બધી છૂટ હોય છે.